Együttes javaslat A TANÁCS RENDELETE az Irakkal fennálló gazdasági és pénzügyi kapcsolatok egyes korlátozásairól szóló 1210/2003/EK rendelet módosításáról /* JOIN/2014/024 final - 2014/0210 (NLE) */





INDOKOLÁS (1) Az 1210/2003/EK tanácsi rendelet egyes korlátozó intézkedéseket vezet be Irakkal szemben, a 2003/495/KKBP közös álláspontnak és az ENSZ Biztonsági Tanácsa 1483 (2003) számú határozatának megfelelően. Az említett rendelet 4. cikkének (4) bekezdése előírja, hogy semmilyen gazdasági erőforrás nem bocsátható sem közvetlenül, sem közvetve a IV. mellékletben felsorolt természetes vagy jogi személyek, intézmények vagy szervezetek rendelkezésére, vagy adható át ezek javára, amelyek révén az ilyen személyek, intézmények vagy szervezetek pénzkészleteket, árukat vagy szolgáltatásokat szerezhetnek meg. (2) 2014. július X-án/-én a Tanács elfogadta az Irakkal szembeni korlátozó intézkedésekre vonatkozó 2014/.../KKBP határozatot annak biztosítására, hogy meghatározott mentességek – nevezetesen az alapvető szükségletek kielégítéséhez esetlegesen szükséges, a kizárólag a szakmai tiszteletdíjak és a jogi szolgáltatásokkal kapcsolatos kiadások kifizetésére szolgáló, a befagyasztott pénzkészletek vagy gazdasági erőforrások kezelésére vagy fenntartására vonatkozó szolgáltatási díjak kiegyenlítésére szolgáló, vagy rendkívüli kiadások fedezéséhez szükséges pénzkészletek és gazdasági erőforrások – mellett semmilyen pénzkészlet vagy gazdasági erőforrás ne legyen átadható sem közvetlenül, sem közvetve a 2. cikk b) pontjában említett személyek és szervezetek javára. A 2014/…/KKBP tanácsi határozattal összhangban az 1210/2003/EK rendeletet ezért ennek megfelelően módosítani kell. 2014/0210 (NLE) Együttes javaslat A TANÁCS RENDELETE az Irakkal fennálló gazdasági és pénzügyi kapcsolatok egyes korlátozásairól szóló 1210/2003/EK rendelet módosításáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 215. cikkére, tekintettel az Irakról szóló 2003/495/KKBP közös álláspont módosításáról szóló 2014/…/KKBP tanácsi határozatra[1], tekintettel az Unió külügyi és biztonságpolitikai főképviselője és az Európai Bizottság együttes javaslatára, mivel: (1) Az 1210/2003/EK tanácsi rendelet[2] korlátozó intézkedéseket vezet be Irakkal szemben, a 2003/495/KKBP közös álláspontnak és az ENSZ Biztonsági Tanácsa 1483 (2003) számú határozatának megfelelően. (2) Az 1210/2003/EK rendelet 4. cikkének (4) bekezdése előírja, hogy semmilyen gazdasági erőforrás nem bocsátható sem közvetlenül, sem közvetve a rendelet IV. mellékletben felsorolt természetes vagy jogi személyek, intézmények vagy szervezetek rendelkezésére, vagy adható át ezek javára, amelyek révén az ilyen személyek, intézmények vagy szervezetek pénzkészleteket, árukat vagy szolgáltatásokat szerezhetnek meg. (3) 2014. július ...-án/-én a Tanács elfogadta a 2014/.../KKBP határozatot, amely megtiltja a pénzkészletek vagy gazdasági erőforrások közvetlen vagy közvetett átadását a jegyzékbe vett személyek és szervezetek javára. Meghatározott mentességet jelentenek azon pénzkészletek vagy gazdasági erőforrások, amelyek: a) alapvető szükségletek kielégítéséhez szükségesek; b) kizárólag az ésszerű mértékű szakmai tiszteletdíjak és a jogi szolgáltatásokhoz kapcsolódóan felmerült kiadások fedezésére szolgálnak; valamint c) kizárólag a befagyasztott pénzkészletek és gazdasági erőforrások kezelési vagy fenntartási költségeinek, valamint szolgáltatási díjainak kiegyenlítésére szolgálnak; vagy d) rendkívüli kiadások fedezéséhez szükségesek. (4) Helyénvaló továbbá az illetékes hatóságok azonosítása tekintetében naprakésszé tenni az 1210/2003/EK rendeletet a tagállamok által szolgáltatott legfrissebb információk alapján. (5) Az 1210/2003/EK rendeletet ezért ennek megfelelően módosítani kell, ELFOGADTA EZT A RENDELETET: 1. cikk Az 1210/2003/EK rendelet a következőképpen módosul: 1. A 4. cikk a következőképpen módosul: a) A (3) bekezdés helyébe a következő szöveg lép: „(3) Semmilyen pénzkészlet vagy gazdasági erőforrás nem bocsátható sem közvetlenül, sem közvetve a IV. mellékletben felsorolt természetes vagy jogi személyek, intézmények vagy szervezetek rendelkezésére, vagy adható át ezek javára.” b) A (4) bekezdést el kell hagyni. 2. Az 5. cikk helyébe a következő szöveg lép: 5. cikk (1) A 4. cikk nem akadályozza, hogy a pénzintézetek vagy hitelintézetek a harmadik felek által a jegyzékben szereplő személy, intézmény vagy szervezet számlájára átutalt pénzkészleteket a befagyasztott számlán jóváírják, feltéve, hogy az ilyen számlákon jelentkező növekmények szintén befagyasztásra kerülnek. A pénzintézet vagy hitelintézet haladéktalanul tájékoztatja az illetékes hatóságokat az ilyen ügyletekről. (2) A 4. cikk (3) bekezdésétől eltérve, az V. mellékletben felsorolt honlapokon feltüntetett illetékes hatóságok az általuk megfelelőnek ítélt feltételekkel engedélyezhetik egyes befagyasztott pénzkészletek vagy gazdasági erőforrások rendelkezésre bocsátását, annak megállapítását követően, hogy a pénzkészletek vagy gazdasági erőforrások: a) az V. mellékletben felsorolt természetes vagy jogi személyek, intézmények vagy szervezetek, valamint az ilyen természetes személyek eltartott családtagjai alapvető szükségleteinek kielégítéséhez szükségesek, beleértve az élelmiszerek, bérleti díj vagy jelzálog, gyógyszerek és orvosi kezelések, adók, biztosítási díjak és közműdíjak költségeit; b) kizárólag az ésszerű mértékű szakmai tiszteletdíjak és a jogi szolgáltatásokhoz kapcsolódóan felmerült kiadások fedezésére szolgálnak; c) kizárólag a befagyasztott pénzkészletek vagy gazdasági erőforrások szokásos kezelési vagy fenntartási költségeinek, valamint szolgáltatási díjainak kiegyenlítésére szolgálnak; vagy d) rendkívüli kiadások fedezéséhez szükségesek, feltéve, hogy az illetékes hatóság az engedély megadását megelőzően legalább két héttel közölte a többi tagállam illetékes hatóságával és a Bizottsággal a különleges engedély megadása alapjául szolgáló indokokat. (3) Az érintett tagállam az e cikk alapján kiadott valamennyi engedélyről tájékoztatja a többi tagállamot és a Bizottságot.” 3. Az V. melléklet helyébe e rendelet mellékletének szövege lép. 2. cikk Ez a rendelet az Európai Unió Hivatalos Lapjában való kihirdetését követő napon lép hatályba. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, a Tanács részéről az elnök [1] HL L …., 2014. …, ...o . [2] A Tanács 2003. július 7-i 1210/2003/EK rendelete az Irakkal fennálló gazdasági és pénzügyi kapcsolatok egyes korlátozásairól és a 2465/96/EK rendelet hatályon kívül helyezéséről (HL L 169., 2003.7.8., 6. o.). MELLÉKLET a következőhöz: Együttes javaslat A TANÁCS RENDELETE az Irakkal fennálló gazdasági és pénzügyi kapcsolatok egyes korlátozásairól szóló 1210/2003/EK rendelet módosításáról MELLÉKLET „V. MELLÉKLET Az 5., 6., 7. és 8. cikkben említett illetékes hatóságokra vonatkozó információkat tartalmazó honlapok és az Európai Bizottság értesítési címe A. Az egyes tagállamok illetékes hatóságai: BELGIUM http://www.diplomatie.be/eusanctions BULGÁRIA http://www.mfa.bg/en/pages/135/index.html CSEH KÖZTÁRSASÁG http://www.mfcr.cz/mezinarodnisankce DÁNIA http://um.dk/da/politik-og-diplomati/retsorden/sanktioner/ NÉMETORSZÁG http://www.bmwi.de/DE/Themen/Aussenwirtschaft/aussenwirtschaftsrecht,did=404888.html ÉSZTORSZÁG http://www.vm.ee/est/kat_622/ ÍRORSZÁG http://www.dfa.ie/home/index.aspx?id=28519 GÖRÖGORSZÁG http://www.mfa.gr/en/foreign-policy/global-issues/international-sanctions.html SPANYOLORSZÁG http://www.exteriores.gob.es/Portal/es/PoliticaExteriorCooperacion/GlobalizacionOportunidadesRiesgos/Documents/ORGANISMOS%20COMPETENTES%20SANCIONES%20INTERNACIONALES.pdf FRANCIAORSZÁG http://www.diplomatie.gouv.fr/autorites-sanctions/ HORVÁTORSZÁG http://www.mvep.hr/sankcije OLASZORSZÁG http://www.esteri.it/MAE/IT/Politica_Europea/Misure_Deroghe/ CIPRUS http://www.mfa.gov.cy/sanctions LETTORSZÁG http://www.mfa.gov.lv/en/security/4539 LITVÁNIA http://www.urm.lt/sanctions LUXEMBURG http://www.mae.lu/sanctions MAGYARORSZÁG http://en.nav.gov.hu/criminal_branch_of_NTCA/restrictive_measures/European_Unions_consolidated_sanctions_list MÁLTA https://www.gov.mt/en/Government/Government%20of%20Malta/Ministries%20and%20Entities/Officially%20Appointed%20Bodies/Pages/Boards/Sanctions-Monitoring-Board-.aspx HOLLANDIA www.rijksoverheid.nl/onderwerpen/internationale-vrede-en-veiligheid/sancties AUSZTRIA http://www.bmeia.gv.at/view.php3?f_id=12750&LNG=en&version= LENGYELORSZÁG http://www.msz.gov.pl PORTUGÁLIA http://www.portugal.gov.pt/pt/os-ministerios/ministerio-dos-negocios-estrangeiros/quero-saber-mais/sobre-o-ministerio/medidas-restritivas/medidas-restritivas.aspx ROMÁNIA http://www.mae.ro/node/1548 SZLOVÉNIA http://www.mzz.gov.si/si/zunanja_politika_in_mednarodno_pravo/zunanja_politika/mednarodna_varnost/omejevalni_ukrepi/ SZLOVÁKIA http://www.mzv.sk/sk/europske_zalezitosti/europske_politiky-sankcie_eu FINNORSZÁG http://formin.finland.fi/kvyhteistyo/pakotteet SVÉDORSZÁG http://www.ud.se/sanktioner EGYESÜLT KIRÁLYSÁG https://www.gov.uk/sanctions-embargoes-and-restrictions Az Európai Bizottság értesítési címe: European Commission Service for Foreign Policy Instruments (FPI) EEAS 02/309 B-1049 Brussels Belgium E-mail: relex-sanctions@ec.europa.eu”